钦定古今图书集成/明伦汇编/官常典/第619卷 > 《巴郡太守谢表》蔡邕
## 钦定古今图书集成/明伦汇编/官常典/第619卷 > 《巴郡太守谢表》蔡邕

臣尚书邕免冠顿首死罪。臣猥以顽暗，连值盛时，超
自群吏，入登机密，未及输力尽心。日下五府举臣任
巴郡太守，陛下不复参论。府举入奏，惊惶失守，非臣
敢安，怔营累息，不知所措。臣邕顿首死罪，知纳言任
重，非臣所得久忝。今月丁丑一章自闻乞在闲冗，抱
关执籥，不意录符银青，授任千里，求退得进，后上先
“迁，为众所怪，不合事宜。愿乞还诏命，尽力他役，死而
后已。”臣猥以愚暗，盗窃明时，周旋三台，充列机衡，出
入省闼，登踏丹墀，承随同位，与在行列，以受酒礼，嘉
币之赐，诏书前后，赐石镜奁，《礼经》素字，《尚书章句》、白
虎议奏，合成二百一十二卷，及唾壶、弹棋、石枰、莲香
瓠子、黎饧汁器、围卢诸物。诚念及下，“锡惠周至，每敕
勿谢，前后重叠，虽父母之于子孙，无以加此。未得因
缘有事，答称万一，不意卒迁，荷受非任，临时自陈，未
蒙省许，惨结屏营，踧踖受拜，命服银青，光宠休显，上
耀祖先，下荣昆裔，诚非所望。且巴土长远，江山修隔，
顷来未悉辑睦。刘焉抚宁有方，柔远功著。臣以顽蒙，
不闲职政，宣畅圣化”，道遵和风，非臣才力所能供给，
必以忝辱，烦污圣朝。幸循旧职，当竭肝胆从事。肋绝
骨破，以命继之。臣邕顿首死罪。